b'\n_START_ARTICLE_\n\xc4\x8cude\xc5\xbe v K\xc3\xb6lnu\n_START_SECTION_\nOzadje\n_START_PARAGRAPH_\nRusija in \xc4\x8ce\xc5\xa1ka sta se v finalu med seboj pomerili prvi\xc4\x8d po razpadu biv\xc5\xa1ih dr\xc5\xbeav, Sovjetske zveze in \xc4\x8ce\xc5\xa1koslova\xc5\xa1ke. Rusija se je v finale uvrstila tretji\xc4\x8d zapored, medtem ko je bil za \xc4\x8cehe to prvi finale po letu 2006. _NEWLINE_Rusija je pred tekmo veljala za izrazitega favorita, kar je potrdila z zelo prepri\xc4\x8dljivimi igrami na prvenstvu (do finala niz 8 tekem brez poraza). Januarja 2010 se zbornaja komanda ni uspela dokopati do tako \xc5\xbeelenega olimpijskega zlata, tedaj so v \xc4\x8detrtfinalu naleteli na petardo gostiteljice olimpijskega turnirja Kanade, izid je bil 3\xe2\x80\x937. Ruska javnost je tako na Svetovno prvenstvo 2010 gledala kot na tola\xc5\xbeilno prilo\xc5\xbenost za povra\xc4\x8dilo za olimpijski neuspeh. V prid ruskega slavja je poleg naslova prvakov iz prej\xc5\xa1njih dveh let (2008 in 2009) govorilo tudi dejstvo, da so glavni konkurenti za kon\xc4\x8dni naslov, Kanada in ZDA, na prvenstvo popeljali mo\xc4\x8dno okrnjeni zasedbi._NEWLINE_\xc4\x8ce\xc5\xa1ka je na drugi strani pred prvenstvom resda sodila v \xc5\xa1ir\xc5\xa1i krog favoritov, a je v preteklih letih igrala po principu toplo-hladno. Precej nestanovitno so \xc4\x8cehi igrali tudi na samem prvenstvu, saj so do za\xc4\x8detka kon\xc4\x8dnice do\xc5\xbeiveli dva poraza in nato tako \xc4\x8detrtfinalno kot polfinalno tekmo dobili \xc5\xa1ele po izvajanju kazenskih strelov.\n_START_SECTION_\nPrizori\xc5\xa1\xc4\x8de\n_START_PARAGRAPH_\nOrganizacijski komite je za prizori\xc5\xa1\xc4\x8de finalne tekme prvenstva dolo\xc4\x8dil k\xc3\xb6lnsko dvorano Lanxess Arena. Lanxess Arena je do finala gostila \xc5\xa1e obe polfinalni tekmi in tekmo za 3. mesto. Organizatorji so v finalu v dvorani na\xc5\xa1teli 19.132 obiskovalcev.\n_START_SECTION_\nPovzetek\n_START_PARAGRAPH_\nSre\xc4\x8danje je z golom \xc5\xbee po 20 sekundah odprl \xc4\x8de\xc5\xa1ki napadalec Jakub Klepi\xc5\xa1, ki je rusko mre\xc5\xbeo zatresel po podaji Jarom\xc3\xadra J\xc3\xa1gra. Gol je padel po napaki ruske obrambe, saj so si \xc4\x8de\xc5\xa1ki igralci priborili posest plo\xc5\xa1\xc4\x8dka v trenutku, ko ruskih branilcev ni bilo na mestu. Do konca tretjine je nato Rusija ves \xc4\x8das napadala in imela velikansko premo\xc4\x8d na ledu, ki pa je ni uspela kronati z zadetkom. \xc5\xa0e najbli\xc5\xbeje je bil veteran Sergej Fjodorov, ki je po prodoru stresel vratnico. Povsem ob koncu tretjine je Rusom prek Pavla Dacjuka le uspelo zatresti \xc4\x8de\xc5\xa1ko mre\xc5\xbeo, a so sodniki po pregledu video posnetkov odlo\xc4\x8dili, da je gol padel po izteku prve tretjine in je zatorej neregularen. Na to sodni\xc5\xa1ko odlo\xc4\x8ditev dvom me\xc4\x8de predvsem dejstvo, da je gol padel po izteku \xc4\x8dasa, a vendar pred piskom sirene. Kakor koli, pri tej sodni\xc5\xa1ki odlo\xc4\x8ditvi je ostalo in izid prve tretjine je bil tako 1\xe2\x80\x930 v korist \xc4\x8cehov. _NEWLINE_V drugi tretjini je Rusija znova pritisnila, a so bili \xc4\x8cehi \xc5\xa1e enkrat sre\xc4\x8dnej\xc5\xa1i. V 39. minuti je namre\xc4\x8d sledil nov \xc5\xa1ok za rusko reprezentanco, ko sta se v \xc4\x8de\xc5\xa1ki obrambni tretjini nesre\xc4\x8dno zaletela dva ruska hokejista. \xc4\x8cehi so vi\xc5\xa1ek igralcev spretno izkoristili in preko Tom\xc3\xa1\xc5\xa1a Rolineka povedli z 2\xe2\x80\x930. Rolineku je asistiral Karel Rach\xc5\xafnek. Po\xc4\x8dasni posnetek je razkril, da se je plo\xc5\xa1\xc4\x8dek v mre\xc5\xbeo preusmeril od Rolinekove drsalke. Sodniki so zadetek vseeno priznali, saj so na posnetku razbrali, da je bila Rolinekova drsalka pri miru in zato \xc5\xbeoge ni brcnil v mre\xc5\xbeo, ampak ga je plo\xc5\xa1\xc4\x8dek zgolj zadel in se sre\xc4\x8dno odbil v gol. _NEWLINE_Tretja tretjina se je odvijala enako kot prej\xc5\xa1nji dve - Rusija je jalovo napadala na \xc4\x8de\xc5\xa1ka vrata. Lepo prilo\xc5\xbenost za zadetek je sicer imel Jevgenij Malkin, a ni zmogel premagati \xc4\x8de\xc5\xa1kega \xc4\x8duvaja mre\xc5\xbee. Na polovici zadnje tretjine je sledil nov udarec za Ruse, saj so sodniki Alekseja Jemelina kaznovali s 5 minutami kazni in disciplinsko kaznijo igre. Kazen si je prislu\xc5\xbeil za nalet na Jarom\xc3\xadra J\xc3\xa1gra, ki se je pri naletu po\xc5\xa1kodoval in ni zmogel nadaljevati sre\xc4\x8danja. Tekma se je nato nadaljevala v \xc5\xbeiv\xc4\x8dnem ozra\xc4\x8dju in s kaznimi na obeh straneh. Ruskemu selektorju naposled ni preostalo drugega, kot da iz gola potegne vratarja Semjona Varlamova. Rusko premo\xc4\x8d petih proti trem je v izdihljajih tekme kronal Pavel Dacjuk in tako ruskim navija\xc4\x8dem 35 sekund do konca vlil nekaj upanja. \xc4\x8ce\xc5\xa1ki hokejisti so do konca uspeli ohraniti izid 2\xe2\x80\x931 in s tem ubranili prednost enega zadetka, tudi na krilih obrambe Tom\xc3\xa1\xc5\xa1a Vokouna v zadnjem ruskem napadu. _NEWLINE_\xc4\x8cehom sta zlate medalje podelila \xc4\x8de\xc5\xa1ki predsednik V\xc3\xa1clav Klaus in predsednik Mednarodne hokejske zveze Ren\xc3\xa9 Fasel. \xc4\x8ce\xc5\xa1ka je s tem osvojila svoj \xc5\xa1esti naslov svetovnega prvaka in prvega po letu 2005.'